Esialgu on seks teismeliste tüdrukte jaoks peaasjalikult klubiline tegevus, omajagu põnev ja arusaamatu. Samas ei ole sellest tegelikult kellegagi rääkida, hoolimata sellest, et näiliselt kõneldakse seksist pea lakkamatult ja märgilselt ümbritseb see meid kõikjal. Sõbrannadega tehakse statistikat, kes juba ja kui mitu korda, ning antakse hinnanguid. Seda, et poisid ju meeldivad küll, aga ühtegi mõistlikku, lihtsalt ja loogiliselt seletatavat põhjust käehoidmisest ja suudlemisest midagi enamat teha ei näi  justkui olevat, kõva häälega välja ei öelda. Ikka tahaks pigem olla selles täiskasvanulikumas, kogenumas klubis. Seksist rääkimiseks on oma kood ja sellest niisama naljalt üle ei astuta. Kunagi põhikooli keskel tuli kooli kõnelema spetsialist. Poisid olid vist samal ajal matemaatikatunnis. Üks klassiõde küsis, mis toimub naisega füüsiliselt, kui naine saab orgasmi. Selgelt oli näha, et seda küsimust spetsialist ei oodanud. Ta puterdas kohmetununa midagi liblikatest ja lendamistest ja lainetest. Ometi oleks  võinud kasvõi tema sealsamas öelda, et esimene orgasm on esimesest vahekorrast määratult olulisem.